Alla magħna fit-tiġrib Għall-mexxej tal-kor. Fuq "Il-ħamiema tal-ballut imbiegħed". Miktam. Ta' David, meta nqabad mill-Filistin f'Gatt. Ħenn għalija, o Alla, għax qegħdin ikasbruni, il-jum kollu jagħmlu għalija u jagħfsu fuqi. Il-jum kollu jkasbruni l-għedewwa tiegħi, għax ħafna huma dawk li jeħduha miegħi. Fik, Alla l-Għoli, jien nittama, meta jkolli għal xiex nibża'. Bl-għajnuna ta' Alla nfaħħar kelmtu; f'Alla nafda, m'għandix għax nibża'; x'jista' jagħmilli l-bniedem? Il-jum kollu jqassu u jgħidu fuqi, ħsiebhom biss kif jagħmluli l-ħsara. Jinġemgħu flimkien u jistaħbew, jgħassu l-mixi tiegħi, bit-tama li jneħħuli ħajti. Għall-ħażen tagħhom ħallashom int, o Alla; bl-għadab tiegħek xejjen il-popli. Int għaddejt kull ċaqliqa tiegħi; iġma' fi flixkun id-dmugħ tiegħi . Mhuwiex dan fil-ktieb tiegħek ? Imbagħad jerġgħu lura l-għedewwa tiegħi, meta jiena nsejjaħlek. Dan jien naf, li Alla hu miegħi. Bl-għajnuna ta' Alla nfaħħar kelmtu; bl-għajnuna tal-Mulej infaħħar kelmtu. F'Alla nitma, m'għandix għax nibża'; x'jista' jagħmilli l-bniedem? O Alla, jien marbut bil-wegħdiet tiegħek; għalhekk irroddlok sagrifiċċji ta' tifħir. Għax mill-mewt int ħlistli 'l ħajti u 'l riġli mill-waqgħa, biex nimxi quddiem Alla fid-dawl tal-ħajjin.